กรมการข้าว เตรียมแจก 6 พันธุ์ข้าวทรงปลูกพระราชทาน เนื่องในวันพืชมงคล ปี 2565
นายณัฏฐกิตติ์ ของทิพย์ อธิบดีกรมการข้าว กล่าวว่า เนื่องในวันพระราชพิธีพืชมงคลจรดพระนังคลแรกนาขวัญ "วันพืชมงคล" ปีนี้ กรมการข้าว ได้จัดเตรียมเมล็ดพันธุ์ข้าวทรงปลูกพระราชทานทั้งหมด 6 พันธุ์ จำนวน 1,720 กิโลกรัม เป็นพันธุ์ข้าวพระราชทานจากพระบาทสมเด็จพระเจ้าอยู่หัว ให้กรมการข้าวนำเข้าพระราชพิธีพืชมงคลเพื่อปลุกเสกเมล็ดพันธุ์ข้าวพระราชทาน ณ พระอุโบสถวัดพระศรีรัตนศาสดาราม ได้แก่ ขาวหอมมะลิ 105 , ข้าวเหนียวพันธุ์ กข6 , ข้าวหอมปทุมธานี 1 , ข้าว กข43 , ข้าว กข87 และข้าว กข85 โดยข้าวพระราชทานทั้ง 6 พันธุ์ จะบรรจุซองพลาสติกเพื่อแจกจ่ายให้ประชาชนผู้สนใจและเกษตรกรที่มาร่วมงานพิธีในวันนี้(13 พ.ค.65) และแจกจ่ายให้กับประชาชนทั่วประเทศ โดยสามารถติดต่อสอบถามได้ที่ กรมการข้าว กองเมล็ดพันธุ์ข้าว หรือที่ศูนย์เมล็ดพันธุ์ข้าวทั้ง 29 แห่ง ศูนย์วิจัยข้าวทั้ง 27 แห่ง และสถาบันวิทยาศาสตร์ข้าว จังหวัดสุพรรณบุรี นอกจากนี้ ผู้ที่สนใจยังสามารถรับเมล็ดพันธุ์พระราชทานผ่านการลงทะเบียนออนไลน์ได้ที่ เว็บไซต์ของกรมการข้าว ได้ไปจนถึงสิ้นเดือนพฤษภาคมนี้ โดยเมื่อลงทะเบียนทางออนไลน์แล้วสามารถเดินทางไปรับพันธุ์ข้าวพระราชทานได้ที่สำนักงานเกษตรจังหวัด หรือสำนักงานเกษตรอำเภอ อธิบดีกรมการข้าว กล่าวอีกว่า ในปีเพาะปลูก 2565 นี้ หากเกษตรกรมีปัญหาการปลูกข้าว การคัดเลือกสายพันธุ์ให้เหมาะสมกับพื้นที่ สามารถติดต่อขอรับความช่วยเหลือได้ที่ เพจเฟซบุ๊กของกรมการข้าวได้ทันที